-Ինչո՞ւ հրաժարած էք գոյներէն,- առաջին հարցումը, զոր հարցուցի գծագրիչ Ռուբէն Նաճարեանին, Կոմիտասի թանգարանին մէջ ցուցադրուած «Գոյնէն Անդին» խորագիրը կրող ցուցահանդէսին, իր ստեղծագործութիւնները դիտելէս վերջ: Գծանկարները անվերնագիր էին, գերիշխող գոյնը մոխրագոյնն էր: Հոն կային սեւ-ճերմակ ուղղահայեաց եւ հորիզոնական նրբագիծեր, երբեմն նաեւ՝ շեղագիծեր, մատիտով գծուածին վրայ սրբիչով եղած երանգաւորումներ, քառակուսիներ, շուքերու եւ լոյսի խաղեր… եւ այլն: Առաջին հայեացքով սեւ-ճերմակ հեռատեսիլային այդ ժամանակահատուածը յիշեցի եւ ուզեցի, որ գունաւոր ըլլային պատկերները: